Tirsdag var to yngre mænd fremstillet i Grundlovsforhør ved Retten i Hjørring, sigtet for røveri, grov vold og to tyverier begået inde for den seneste uge. Fremstillingen foregik for lukkede døre. Røveri og grov vold Ifølge Patrick Sørensen, som er anklager ved Nordjyllands Politi, er de to mænd sigtet for at stå bag et røveri i Sindal søndag eftermiddag. Her forsøgte de at afkræve 500 kroner fra norsk turist ved angiveligt at tvinge ham til at hæve pengene til dem. Da turisten nægtede, blev han i stedet udsat for grov vold, herunder spark i ansigtet og en flaske kastet i hovedet. Medicin stjålet Udover det mislykkede røveri og grove overfald i Sindal er de to også sigtet for i fællesskab at have begået indbrud i Sindal Aktivitetscenter. Den ene af de to mænd er desuden yderligere sigtet for indbrud og tyveri i Vendelbocenteret. Begge indbrud er sket i løbet af den seneste uge, og anklager Patrick Sørensen oplyser, at det er medicin, som er blevet stjålet. De to mænd er blevet varetægtsfængslet i fire uger, og begge har kæret kendelsen til landsretten.
Grundlovsforhøret foregik for lukkede døre.